b'\n_START_ARTICLE_\n\xc5\xa0iauli\xc5\xb3 miesto savivaldyb\xc4\x97s taryba 2000\xe2\x80\x932003 m.\n_START_SECTION_\nVeikla\n_START_PARAGRAPH_\nPirmasis tarybos pos\xc4\x97dis \xc4\xafvyko 2000 m. kovo 31 d. Sudarius Naujosios s\xc4\x85jungos (socialliberal\xc5\xb3), Lietuvos centro s\xc4\x85jungos ir Lietuvos demokratin\xc4\x97s darbo partijos koalicij\xc4\x85 mere i\xc5\xa1rinkta Vida Stasi\xc5\xabnait\xc4\x97. Jos pavaduotoju i\xc5\xa1rinktas Vaclovas Vingras. Valdybos nariais tapo Vytautas Vestartas, Vytautas Ju\xc5\xa1kus, Valerijus Simulik ir Edvardas Peleckas. Administracijos direktoriumi paskirtas Justinas Sartauskas. 2001 m. susijungus LDDP ir LSDP, LDDP frakcija, nesutikdama su valdan\xc4\x8diosios daugumos \xe2\x80\x9emork\xc5\xb3 rovimo\xe2\x80\x9c politika, kai buvo atleisti i\xc5\xa1 darbo daug patyrusi\xc5\xb3 administracijos darbuotoj\xc5\xb3, pasitrauk\xc4\x97 i\xc5\xa1 koalicijos. Ta\xc4\x8diau 2001 m. gegu\xc5\xbe\xc4\x97s 8 d. V. Stasi\xc5\xabnaitei pavyko \xc4\xaf daugum\xc4\x85 \xc4\xaftraukti vien\xc4\x85 LPKTS atstov\xc4\x85, Vladas Damulevi\xc4\x8dius tapo antruoju mero pavaduotoju, buvo pakeista ir valdybos sud\xc4\x97tis._NEWLINE_2002 m. baland\xc5\xbeio 11 d. atsistatydino mero pavaduotojas V. Vingras, o taryba parei\xc5\xa1k\xc4\x97 nepasitik\xc4\x97jim\xc4\x85 ir mere V. Stasi\xc5\xabnaite bei jos pavaduotoju V. Damulevi\xc4\x8diumi. Laikinai mero pareigas pavesta eiti E. Peleckui. Baland\xc5\xbeio 18 d. buvo paskelbtas naujas tarybos pos\xc4\x97dis, bet jame naujo mero i\xc5\xa1rinkti nepavyko. Tik baland\xc5\xbeio 24 d. miesto meru i\xc5\xa1rinktas Vaclovas Volkovas, jo pavaduotojais Edvardas Peleckas ir Laimontas Dinius. Valdybos nariais i\xc5\xa1rinkti Edvardas \xc5\xbdakaris, Alma Javtokien\xc4\x97, Vytautas Giedraitis ir Aidas Gedvilas, Komunalini\xc5\xb3 paslaug\xc5\xb3 komiteto pirmininku i\xc5\xa1rinktas Rimantas Lazdynas, Miesto pl\xc4\x97tros komiteto pirmininku Vaclovas Vingras. \xc5\xa0i komanda ir baig\xc4\x97 tarybos kadencij\xc4\x85. \xc4\xaesigaliojus 2002 m. vasario 25 d. Vietos savivaldos \xc4\xafstatymo pataisoms buvo panaikinta valdyba._NEWLINE_2000 m. prad\xc4\x97tos kelios urbanistin\xc4\x97s programos. Nutarta atnaujinti pirm\xc4\x85j\xc4\x85 TSRS p\xc4\x97s\xc4\x8di\xc5\xb3j\xc5\xb3 gatv\xc4\x99, vietoje autobus\xc5\xb3 stoties ir buvusi\xc5\xb3 gamyklos \xe2\x80\x9eNuklon\xe2\x80\x9c kult\xc5\xabros nam\xc5\xb3 vietoje pastatyti prekybos centrus, pastatyti kult\xc5\xabros ir sporto kompleks\xc4\x85 Dain\xc5\xb3 parke, leista priva\xc4\x8diai bendrovei pastatyti pirm\xc4\x85j\xc4\xaf tokio tipo turgaus paviljon\xc4\x85 Lietuvoje. Buvo patvirtintas 22 investicini\xc5\xb3 projekt\xc5\xb3 s\xc4\x85ra\xc5\xa1as, kuriems finasavim\xc4\x85 numatyta gauti i\xc5\xa1 Europos S\xc4\x85jungos fond\xc5\xb3._NEWLINE_2000 m. pabaigoje buvo sudaryta \xc5\xa0iauli\xc5\xb3 regiono pl\xc4\x97tros taryba, kuri \xc4\xafsteig\xc4\x97 regiono atliek\xc5\xb3 tvarkymo \xc4\xafmon\xc4\x99 (\xc5\xa0RATC) ir prad\xc4\x97jo rengti strategin\xc4\xaf pl\xc4\x97tros plan\xc4\x85. 2002 m. buvo priimta bendruomeni\xc5\xb3 atstov\xc5\xb3 rinkimo tvarka, \xc4\xafsisteig\xc4\x97 R\xc4\x97kyvos ir Liepori\xc5\xb3 bendruomen\xc4\x97s. Tik kadencijos pabaigoje prad\xc4\x97tas rengti i\xc5\xa1 naujo miesto Bendrasis planas._NEWLINE_Tarybos veikla sudar\xc4\x97 prielaidas atsigauti miesto ekonomikai. Pagal vie\xc5\xa1\xc5\xb3j\xc5\xb3 darb\xc5\xb3 program\xc4\x85, suteikus lengvatas \xc4\xafmon\xc4\x97ms vien 2002 m. dirbo 1003 neturintys nuolatinio darbo \xc5\xa1iaulie\xc4\x8diai. Smulkaus ir vidutinio verslo paramos fondu, kuriam i\xc5\xa1 miesto biud\xc5\xbeeto buvo skiriama kasmet po 150-175 t\xc5\xabkst. lit\xc5\xb3, pasinaudodavo kasmet po 30-35 naujas \xc4\xafmones. Buvo prad\xc4\x97j\xc4\x99s atsigauti ir Zokni\xc5\xb3 oro uostas. 2001 m. jame lank\xc4\x97si 93, 2002 m. jau 176 komerciniai l\xc4\x97ktuvai, \xc4\xafmon\xc4\x97s pajamos i\xc5\xa1augo iki 1,3 mln. lit\xc5\xb3. Nepaisant to, \xc4\xafmonei buvo paskelbtas bankrotas. Per vis\xc4\x85 kadencij\xc4\x85 nebuvo padidintas nei vienas komunalini\xc5\xb3 paslaug\xc5\xb3 tarifas, o \xc5\xa1ilumos energijos kaina ma\xc5\xbeinta du kartus._NEWLINE_2001 m. rugs\xc4\x97jo 21 d., Miesto dienos metu prezidentas Valdas Adamkus miestui \xc4\xafteik\xc4\x97 nauj\xc4\x85 miesto herb\xc4\x85 ir v\xc4\x97liav\xc4\x85, kuri\xc5\xb3 autorius dailininkas Agnius Tarabilda.'